It-Tlieta, 16 ta' Ottubru 2018: Knisja ta' San Franġisk ta' Assisi, il-Belt Valletta. F'għeluq l‐ewwel anniversarju mill‐assassinju tal‐ġurnalista Daphne Caruana Galizia, iltqajna għal darb'oħra madwar il‐mejda tal‐Ewkaristija li tfakkarna fl‐akbar inġustizzja: il‐qtil ta' Ġesù, vittma innoċenti; kif ukoll fl‐għotja ta' mħabba sħiħa tiegħu fuq is‐salib, u fir‐rebħa tiegħu fuq il‐ħażin u fuq il‐mewt. Mill‐Ewkaristija nibqgħu nieħdu s‐saħħa tagħna biex nibnu s‐Saltna tal‐Ġustizzja u tas‐Sewwa fuq din l‐art. Ħsiebna jmur illum lejn Daphne li għaliha noffru t‐talb tagħna b'suffraġju għal ruħha; imma wkoll lejn il‐ġenituri tagħha, Michael u Rose; żewġha Peter u wliedha Matthew, Andrew u Paul; ħutha Corinne, Mandy u Helene; u lejn il‐familjari u l‐ħbieb tagħha li wkoll saret inġustizzja magħhom li ma tistax tissewwa. Il‐preżenza tagħna llum hija turija ta' solidarjetà magħkom u messaġġ li intom m'intomx waħidkom! Is‐sena l‐oħra, waqt l-omelija tal-funeral ta' Daphne Caruana Galizia, kont għedt lill‐ġurnalisti biex ma jibżgħux, biex qatt ma jgħejjew fir‐rwol tagħhom li jkunu l‐għajnejn, il‐widnejn u x‐xofftejn tal‐poplu mingħajr biża' u b'rispett sħiħ lejn il‐verità. Kont għedt: "Aħna għandna bżonnkom ħielsa, intelliġenti, inkwiżittivi, onesti, sereni, u protetti". Il‐mewt ta' Daphne kien l‐ewwel assassinju f'Unjoni Ewropea ħielsa u demokratika, ta' ġurnalista maħsuda mill‐ħajja minħabba l‐qadi ta' dmirijietha; imma ma kienx l‐aħħar. Illum infakkar u nsellem il‐memorja ta' ġurnalisti oħra li nqatlu matul din is‐sena u nżommuhom ukoll fit‐talb tagħna. Iktar minn qatt qabel, il‐ġurnalisti jeħtieġu l‐protezzjoni tal‐Istat u tas‐soċjetà biex iħarsu l‐libertajiet taċ‐ċittadini kollha. Nagħtikom il‐barka pastorali tiegħi. Arċisqof ta' Malta
Messaġġ mill-Arċisqof Scicluna fl-ewwel anniversarju mill-assassinju ta' Daphne Caruana Galizia